钦定古今图书集成/明伦汇编/官常典/第799卷 > 王遴
## 钦定古今图书集成/明伦汇编/官常典/第799卷 > 王遴

按《明外史》本传：“遴字继津，霸州人。嘉靖二十六年进
士。除绍兴推官，入为兵部主事，历员外郎。峭直矜节
概，不妄交，惟与同官杨继盛善。继盛劾严嵩及其孙
效忠冒功，事下部覆。世蕃自为槁，以属武选郎中周
冕，冕发之，反得罪。尚书聂豹惧，趣所司以世蕃槁上。
遴直前争，豹怒，竟覆如世蕃言。继盛论死，遴为资粥”
𫗴，且以女字其子应箕。嵩父子大恚，摭他事下之诏
狱。事白，复官。及继盛死，收葬之。迁山东佥事，再迁岢
岚兵备副使，有威名，为巡抚所忌，劾去官。民相率讼
冤。诏许起用。四十五年擢右佥都御史，巡抚延绥。寇
大入定边，固原总兵官郭江战殁，总督陈其学、陕西
巡抚戴才坐免，遴贬俸一秩。隆庆改元，寇六入塞，皆
失利去。而御史温如玉论遴不已，解官候勘。后御史
杨𨱅勘上其功，遂以故官巡抚宣府。总兵官马芳骁
勇，寇不敢深入，遴乃大兴屯田，边储赖之。秩满，进右
副都御史，寻召拜兵部右侍郎。省亲归，起协理戎政。
神宗立，张居正秉政。遴其同年生，然雅不相能。会议
阅边，遴请行。命往陕西四镇，峻绝馈遗。事竣，遽移疾
归。居正殁，始起南京工部尚书，寻改兵部参赞机务。
守备中官丘得用滥役营军，遴奏禁之，因奏《行计》《安
留都》十二事。召拜户部尚书。先奉诏蠲除及织造议
留共银百七十六万馀两，命于太仓库补进。遴言：“陛
下历十馀年之储积，仅三百馀万。今因一载蠲除，即
收补于库，计十馀年之积，不足偿三年取补之资。矧
金花额进，岁当百万，自六年以后，增进二十万。今合
六年计之，不啻百万矣。库积非源泉，岁进不已，后将
何继？”因言：“京、通二仓粮积八百万石，足供九年之需，
请量改折百五十万石，三年而止。”诏许一年。时尚宝
丞徐贞明、御史徐侍请开京东水田，遴力赞之，议遂
决。故事，户部银专供军国，不给他用。帝大婚，暂取济
边银九万两为织造费。至是复欲行之，遴执争。未几，
诏取金四千两为慈宁宫用，遴又力持，皆不纳。已，陈
理财七事，请崇节俭，重农务，督逋负，惩贪墨，广储蓄，
饬贡市。帝报曰：“事关朕躬者已知之。”饬所司议行。时
释教大盛，遴请汰其壮者归农，聚众修斋者坐左道
罪。礼部尚书沈鲤请如遴言。诏已许。后妃、宦官多言
不便，事中止。改兵部尚书。辽东总兵官李成梁赂遗
遍辇毂，不敢至遴门。遴在户部，频执争，已为中官所
嫉。会帝阅寿宫，中官持御批索马，遴以为题本当钤
印，司礼传奉，由科转发部，无径下部者，援故事执奏。
帝不悦。大学士申时行尝以管事指挥罗秀属遴补
锦衣佥书，遴格不许。时行乃调旨责遴“擅留御批，失
敬上体。”御史傅光宅、黄纪贤、顾云程、李琯因交章劾
遴。遴乞休去，张佳𦙌代之。给事中张养蒙言：“罗秀本
太监滕祥奴，贿入禁卫。往岁营佥书、尚书，遴持正，为
所中伤去。”未几，秀即躐用。物议沸腾。于是黜秀，佳，𦙌亦罢。遴虽退，声望愈重。以年高，存问者再三。三十六
年卒。赠太子太保。天启中，追谥“恭肃。”